મનુષ્ય આજે પ્રાણીઓના સ્તરથી પણ નીચે પહોંચી ગયો છે. જે કામ કરવામાં શેતાન શરમાવે તેવા કામ માણસ કરી રહ્યો છે. સત્યનિષ્ઠાની ઉણપના કારણે જીવનના વૃક્ષ પરથી નેતિકતાના પાંદડા ખરી પડયા છે. સ્વાર્થ, ભૌતિકવાદ, મનેચ્છાના જંતુઓએ જીવનરૃપી વૃક્ષના મૂળને બોદું કરી દીધું છે. ધાર્મિક સંમેલનો થઇ રહ્યા છે, મોટા મોટા સાધુ-સંતોના વ્યાખ્યાનનું આયોજન થઈ રહ્યું છે. ઈન્ટરનેટ જ્નરેશન એક બીજાને સૂફિયાણી વાતો અને સુવાકયો મોકલવામાં પાછા પડતા નથી. દરેક વ્યક્તિ બીજાને નસીહત કરવામાં ખૂબ જ સક્રિય દેખાય છે. યુવાનો ધર્મ તરફ વળી રહ્યા છે. પરંતુ ચારે કોર અશાંતિ, અરાજકતા, અને હિંસાનું વાતાવરણ છે. બળાત્કાર અને હત્યાની ઘટનાઓનું તાંડવ નૃત્ય થઈ રહ્યું છે. લઘુમતીઓ, સ્ત્રીઓ અને પછાત વર્ગ પોતાને અસુરક્ષિત અનુભવી રહ્યો છે, ફૂલ જેવી માસૂમ બાળકીઓ પણ દાનવોની હવસની ભોગ બની રહી છે. મોટાભાગે મીડિયા પણ મૂડીવાદીઓના હાથનું રમકડું બની ગયું છે, લાગણીઓ ભડકાવવા અને કોમવાદ ફેલાવવાનું કામ ચાણકય બુદ્ધિથી કરી રહ્યું છે. પરિસ્થિતિ ખૂબ જ ચિંતાજનક અને ગંભીર છે. દેશબાંધવો વચ્ચે એક બીજા પરથી વિશ્વાસ ઊઠી રહ્યું છે, વિવિધ પ્રકારની શંકા-કુશંકાઓ અને ભ્રમણાઓ વિદ્યુત તરંગોની જેમ હવામાં ફેલાઈ રહી છે.